Schlosár, Rastislav, poslanec NR SR (2022-09-28):
Panie poslankyne, páni poslanci, na úvod si tu povedzme celkom otvorene, že ak chceme byť ako republika skutočne suverénny štát, nezávislý od akejkoľvek zahraničnej moci, tak je celkom nemysliteľné, aby na našom území našim vlastným vojakom velil ktokoľvek iný, ako výlučne slovenskí velitelia, teda velitelia, ktorí sú občanmi Slovenskej republiky. Toto pravidlo musí platiť naozaj vždy, všade a vo všetkých ohľadoch, pretože v opačnom prípade sa naše ozbrojené sily stávajú len akýmsi obyčajným nástrojom v rukách zahraničných veliteľov, ktorých záujmy síce v niektorých prípadoch môžu byť, ale skôr práve ukazujú, že vo väčšine prípadov rozhodne nie sú v súlade so záujmami Slovenskej republiky a jej obyvateľov. Ak by však aj boli rozkazy zahraničných veliteľov prijateľné z hľadiska našich štátnych a národných záujmov, už len samotný princíp suverenity a nezávislosti nášho štátu, ukotvený priamo v čl. 1 ods. 1 Ústavy Slovenskej republiky, vyžaduje, aby slovenskí vojaci vo všetkých smeroch podliehali výlučne slovenským veliteľom. Bohužiaľ, súčasná legislatíva je nastavená aj v tomto bode vyslovene protislovensky, doslova protištátne a vychádza v ústrety záujmom zahraničných veľmocí, čo v praxi znamená, že vychádza najmä v ústrety záujmom zločineckej organizácie NATO na čele so Spojenými štátmi americkými. Zákon č. 321/2002 Z. z. o ozbrojených silách Slovenskej republiky totiž umožňuje už od 1. januára 2010 na území Slovenskej republiky, budem citovať: „príslušným veliteľom organizácie kolektívnej bezpečnosti, ktorej je Slovenská republika členom, veliť ozbrojeným silám Slovenskej republiky, ktoré sú určené na plnenie úloh zabezpečovania a nedotknuteľnosti vzdušného priestoru Slovenskej republiky podľa pravidiel tejto organizácie“. To je priamo uvedené v zákone už od 1. januára 2010. No a s účinnosťou od 30. marca tohto roku sa toto zahraničné velenie v zásade rozšírilo, a to aj na ozbrojené sily Slovenskej republiky, určené, a opäť budem citovať: „na plnenie ďalších úloh na území Slovenskej republiky v rámci organizácie vzájomnej kolektívnej bezpečnosti, ktorej je Slovenská republika členom“. Čo to v praxi znamená? Práve teraz, teda v súčasnosti? V situácii, keď sa na našom území nachádzajú už od jari tohto roku s neobmedzenou časovou platnosťou zahraniční vojaci NATO? V praxi to znamená, že súčasná legislatíva umožní, aby zahraniční velitelia zločineckej organizácie NATO, teda Severoatlantickej aliancie, do ktorej bol náš štát zavlečený bez súhlasu občanov v roku 2004, čo musím opäť na tomto mieste zdôrazniť, aby velili na území Slovenskej republiky určeným slovenským vojakom. A čo je ešte horšie, tak zákon pri tom nijako neobmedzuje ani maximálny počet týchto slovenských vojakov, ani rozsah rozkazov, ktoré im môžu zahraniční velitelia dávať a od 30. marca 2022 už ani úlohy, v rámci ktorých je možné toto zahraničné velenie nad slovenskými vojakmi realizovať. To znamená, že teoreticky umožňuje so súhlasom vlády Slovenskej republiky a následne Národnej rady Slovenskej republiky podriadiť na našom vlastnom území prakticky všetkých príslušníkov ozbrojených síl Slovenskej republiky zahraničným veliteľom NATO, a to bez akýchkoľvek obmedzení. A že nejde len o nejakú teoretickú možnosť, tak to dokazuje aj hlasovanie na tejto schôdzi Národnej rady, kde väčšina poslancov tohto parlamentu schválila vyčlenenie do 40 príslušníkov ozbrojených síl a vojenských policajtov, ktorým budú u nás na Slovensku už od 1. októbra, teda za pár dní, oficiálne veliť velitelia NATO, ktorí, ako som už hovoril, na Slovensku sú umiestnení prakticky na neobmedzenú dobu, oficiálne pod zámienkou ozbrojeného konfliktu na Ukrajine od jari tohto roku. Chcem len pripomenúť, že je to po prvýkrát v histórii novodobej Slovenskej republiky, keď budú cudzinci na Slovensku, a to dokonca bez akýchkoľvek obmedzení, rozkazovať našim vlastným slovenským vojakom. A hoci zatiaľ ide len o relatívne malú skupinu slovenských vojakov a policajtov vojenských, tak zopakujem, že zákon je postavený tak, že v budúcnosti nie je vylúčené, že takéto vojenské podriadenie sa cudzincom, takéto vojenské podriadenie sa cudzej zahraničnej moci sa bude týkať kľudne aj všetkých príslušníkov ozbrojených síl a vojenskej polície. Ja si myslím, že každému zdravo uvažujúcemu človeku musí byť jasné, čo aplikácia takejto legislatívy vlastne v našich podmienkach umožňuje, alebo čo už čoskoro bude môcť umožňovať. Súčasná legislatíva jednoducho umožňuje, aby od októbra štyridsiati a postupne neskôr možno aj všetci vojaci a vojenskí policajti pod hrozbou trestu počúvali a plnili rozkazy cudzích veliteľov zo zločineckej organizácie NATO, a to aj vtedy, ak budú tieto rozkazy namierené proti záujmom Slovenskej republiky aj obyvateľov, čo je mimoriadne nebezpečné práve teraz, keď čelíme systematickým snahám o postupné vybudovanie amerických vojenských základní na Slovensku a zatiahnutí Slovenska do vojny s Ruskom. Inými slovami, americkí alebo nemeckí velitelia NATO majú legálnu možnosť využívať slovenských vojakov a policajtov pre svoje špinavé ciele pod zámienkou tzv. odstrašovania Ruska, čo v skutočnosti znamená, že ich budú môcť zneužívať na plnenie svetovládnych plánov rôznym skupinám, skupín medzinárodných finančníkov, nadnárodných korporácií a ďalších, ktorí majú vplyv v Európskej únii a v NATO a nimi ovládaných západných veľmocí. A vylúčiť nemožno ani to, že jedného dňa, ktorý môže prísť naozaj veľmi rýchlo, budú slovenskí vojaci a vojenskí policajti pod velením dôstojníkov zo Spojených štátov amerických nasadení dokonca proti svojim vlastným slovenským občanom, napríklad vtedy, ak sa Slováci začnú búriť a ostro protestovať proti prítomnosti cudzích vojakov NATO na našom území. Panie poslankyne, páni poslanci, vzhľadom na takúto absolútne neúnosnú situáciu navrhujeme novelizáciu uvedeného zákona tak, aby slovenským vojakom na Slovensku mohli vydávať rozkazy výlučne slovenskí velitelia a podľa slovenských pravidiel. Niekto z vás možno môže namietať, že súčasná legislatíva, ktorú podľa nás treba zmeniť, je nejakou nevyhnutnou alebo prirodzenou súčasťou toho, že Slovenská republika je členom NATO, ale ak sa pozrieme, kedy bola do nášho právneho poriadku táto legislatíva prijatá, tak zistíme, ako som povedal na začiatku, že to bolo sčasti až v roku 2010 a hlavne v tomto roku, teda až dávno po tom, čo už Slovensko sa stalo členom NATO. Každopádne zamyslime sa na záver. Myslíte si, že by Spojené štáty americké niekedy dovolili, aby na ich vlastnom území rozkazovali hoci len jednému americkému vojakovi nejakí slovenskí alebo iní zahraniční velitelia NATO? Myslíte si, že by to americká verejnosť tolerovala? Myslíte si, že by sa našiel hoci len jeden nejaký americký kongresman alebo senátor, ktorý by takéto niečo umožnil a zahlasoval by za to? Ja si myslím a som úplne presvedčený o tom, že odpoveď je jasná, aj keby Rusi stáli hoci aj priamo na hraniciach so Spojenými štátmi americkými, tak americká vláda aj parlament by takéto niečo nikdy nedovolil, pretože suverenita štátu a jeho nezávislosť je viac ako všetko ostatné a v Amerike to veľmi dobre vedia. Nesprávajme sa preto ani my ako nejakí otroci, ako nejaký podradný národ, ako nejakí sluhovia cudzincov, ale správajme sa ako hrdí predstavitelia suverénneho štátu, ktorým môžu Slovákom rozkazovať výlučne Slováci. Ďakujem pekne.